CELEX: 62021TN0174
Language: bg
Date: 2021-03-31 00:00:00
Title: Дело T-174/21: Жалба, подадена на 31 март 2021 г. — Agrofert/Парламент

31.5.2021   
            
            
               BG
            
            
               Официален вестник на Европейския съюз
            
            
               C 206/34
            
         
      Жалба, подадена на 31 март 2021 г. — Agrofert/Парламент
      (Дело T-174/21)
      (2021/C 206/42)
      Език на производството: чешки
      
         Страни
      
      
         Жалбоподател: Agrofert, a.s. (Прага, Чехия) (представител: S. Sobolová, advokátka)
      
         Ответник: Европейски парламент
      
         Искания
      
      Жалбоподателят моли Общия съд:
      
                  —
               
               
                  да обяви жалбата за допустима и основателна,
               
            
                  —
               
               
                  да отмени Решение A (2019) 8551 C (D 300153) на Европейския парламент от 15 януари 2021 г., с което на жалбоподателя е отказан достъп до поисканите документи на основание на Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията,
               
            
                  —
               
               
                  да осъди ответника да заплати съдебните разноски,
               
            
                  —
               
               
                  да вземе всички други мерки, които намери за необходими.
               
            
         Основания и основни доводи
      
      Жалбоподателят изтъква две основания в подкрепа на жалбата.
      
                  1.
               
               
                  По първото основание жалбоподателят посочва, че ответникът не е доказал изпълнението на предпоставките за отказване на достъп до поисканите документи в съответствие с Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията. Оповестяването на поисканите документи не можело да доведе до засягане на целите на дейностите по разследване, както твърдял ответникът. Ответникът не доказал да е налице какъвто и да било, а още по-малко разумно предвидим риск от конкретно и действително засягане на тези дейности по разследване като резултат от оповестяването на документите, чието съдържание отчасти вече било публично известно.
               
            
                  2.
               
               
                  По второто основание жалбоподателят изтъква, че освен това ответникът изобщо не е съобразил наличието на по-висш обществен интерес от оповестяването на поисканите документи, който в този случай се изразява в необходимостта от опазване на ценностите на правовата държава, която се гради на спазването на основните права и свободи.